Žiogeliai (Kretinga)

Žiogeliai – kaimas vakarinėje Kretingos rajono savivaldybės dalyje, 5,5 km į pietryčius nuo Darbėnų. Kultūros paveldas:
 Genčų dvaro sodybos fragmentai (XIX a. – XX a. pr.).
 Paminklas 1947 m. žuvusiems Lietuvos partizanams A. Grabiui ir A. Jurevičiui atminti (2007 m.).
 Paminklas 1948 m. žuvusiems Lietuvos partizanams M. Katkui, K. Šalniui ir J. Paulauskui atminti (2020 m.).

Iš šiaurės vakarų, vakarų ir pietvakarių pusių kaimo žemes juosia Daubėnų miškų masyvas. Per kaimą teka Akmenos upė, į kurią rytinėje dalyje įteka Šukupis, o pietvakariniu pakraščiu teka kitas Akmenos intakas Kunigupis. Reljefas lygus, išvagotas gilių minėtų upelių slėnių. Kaime prasideda Akmenos slėnyje tyvuliuojantis Tūbausių tvenkinys.

 Istorija 

Kaimas įkurtas 1925–1927 m. Lietuvos žemės reformos metu išparceliuotoje Genčų dvaro žemėje,Vyriausybės žinios. – 1927, birželio 22, p. 3 išdalintoje kumečiams ir iš Kašučių apylinkių kilusiems Lietuvos kariuomenės kariams savanoriams.

Kaime veikė kalvė, kurioje ilgus metus dirbo buvęs grafų Tiškevičių kalvis V. Petreikis.

1947 m. balandžio 27 d. MGB Darbėnų valsčiaus poskyrio stribai ir kareiviai apsupo kaime apsistojusius Kardo rinktinės partizanus. Per susišaudymą žuvo link Daubėnų miškų masyvo pasitraukti bandę Narimanto kuopos vadas Apolinaras Grabys–Vaidila ir partizanas Albertas Jurevičius–Sakalas.

1949 m. į buvusį dvarą perkelta Kašučių septynmetė (nuo 1961 m. – aštuonmetė) mokykla,Žiogeliai. – Mažoji lietuviškoji tarybinė enciklopedija. – Vilnius, 1971. – T. 3, p. 923 kuri XX a. 8 dešimtmetyje uždaryta.

Įrengus Tūbausių tvenkinį, XX a. pabaigoje prie Žiogelių kaimo buvo prijungta dešiniajame Akmenos krante esanti Genčų kaimo žemė.

 Gyventojai 

 Žymūs žmonės 
Gimė
 1936 m. – Steponas Žilys, lietuvių verslininkas.
 1949 m. rugpjūčio 12 d. – Vytautas Kusas, Lietuvos dailininkas, poetas.

 Šaltiniai 

 Julius Kanarskas. Darbėnų apylinkės kaimai. – Švyturys (Kretinga), 1992 rugpjūčio 22

Kategorija:Kretingos rajono savivaldybės gyvenvietės